Regering ‘moet oop kaarte speel’ oor Russiese vragskip in SimonstadDie Russiese vragskip verlaat Simonstad se hawe. (Foto: Verskaf) Die regering moet verduidelik waarom ŉ Russiese vragskip, wat glo aan sanksies onderhewig is, by Simonstad vasgemeer is. Die vaartuig het Dinsdag by die vlootbasis aangekom en die DA het in ŉ brief aan die minister van verdediging antwoorde geëis. ‘n Bron het aan Maroela Media gesê die skip het vroeg Vrydagoggend die hawe stil-stil en sonder begeleiding verlaat. Hy is glo uitgesleep deur twee van die vloot se sleepbote. Kobus Marais, DA-LP en partywoordvoerder oor verdediging, sê dit lyk asof die vaartuig se outomatiese identifikasiestelsel, wat die skip se posisie en ander inligting verskaf, afgeskakel is. “Die vaartuig moes net soos ander kommersiële vaartuie by die Tafelbaai-hawe vasgemeer het. In plaas daarvan is dit egter toegelaat om by die Simonstad-hawe vas te meer, wat ŉ nasionale sleutelpunt is. “Bewyse dui daarop dat daar oor die afgelope twee nagte ongewone aktiwiteit in die hawe was met hyskrane wat vrag van die kommersiële vaartuig op vragmotors afgelaai het.” Marais het min. Thandi Modise en die vloot versoek om oop kaarte te speel oor waarom die vaartuig toegelaat is om by Simonstad vas te meer. “Wat steek die minister weg en hoekom is dit in geheimhouding gehul?” Die vaartuig, Lady R, is glo van Kameroen na Tanzanië onderweg. Die departement van verdediging en die vloot het nie reageer op versoeke vir kommentaar nie.